РЕГЛАМЕНТ (ЕО) № 1278/2007 НА КОМИСИЯТА
от 29 октомври 2007 година
за изменение на Регламент (ЕО) № 318/2007 за определяне на ветеринарно-санитарните условия за внос на някои птици в Общността и на съответните карантинни срокове
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/496/ЕИО на Съвета от 15 юли 1991 г. за определяне на принципите на организация на ветеринарните проверки на животни, въведени в Общността от трети страни, и за изменение на директиви 89/662/ЕИО, 90/425/ЕИО и 90/675/ЕИО (1), и по-специално член 10, параграф 3, втора алинея и член 10, параграф 4, първа алинея от нея,
като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (2), и по-специално член 18, параграф 1, четвърто тире от нея,
като има предвид, че:
(1)
Регламент (ЕО) № 318/2007 на Комисията (3) определя ветеринарно-санитарните условия за внос на някои птици, различни от домашни, в Общността и съответните карантинни срокове, приложими към тези птици след внос.
(2)
Целесъобразно е изрично да се посочи, че само внос на птици, отгледани на закрито, е разрешен съгласно Регламент (ЕО) № 318/2007. За по-голяма яснота следва също изрично да се посочи, че птици могат да бъдат внасяни в Общността съгласно Регламент (ЕО) № 318/2007 само ако произхождат от одобрени развъдни стопанства.
(3)
След вноса внесените птици се транспортират директно до одобрено карантинно депо или център в държава-членка, където трябва да останат до изключване на вероятността от заразяване с вирус на инфлуенца по птиците или нюкасълска болест.
(4)
Регламент (ЕО) № 318/2007 предвижда, че в случай на съмнение за инфлуенца по птиците или нюкасълска болест в одобрено карантинно депо или в отделение на одобрен карантинен център всички птици в карантинното депо или в отделението на карантинния център се умъртвяват и унищожават преди подозрението да бъде потвърдено чрез лабораторен анализ.
(5)
Тъй като обаче тези птици, за които съществува съмнение за заразяване с инфлуенца или нюкасълска болест, са държани в одобрено карантинно депо или в отделение на одобрен карантинен център, не съществува риск от по-нататъшно разпространение на болестта.
(6)
Следователно е целесъобразно, преди да се предприеме умъртвяване и унищожаване на птиците в засегнатите места да се изчака, докато съмнението не бъде потвърдено, за да се изключи всяка друга причина за симптоми за заболяване.
(7)
Приложение V към Регламент (ЕО) № 318/2007 съдържа списък на карантинните депа и центровете, одобрени от компетентните органи на държавите-членки за внос на някои птици, различни от домашни. Австрия, Чешката република, Дания, Германия, Испания и Обединеното кралство преразгледаха своите одобрени карантинни депа и центрове и изпратиха на Комисията актуализиран списък на тези карантинни депа и центрове. Списъкът на одобрени карантинни депа и центрове, посочен в приложение V към Регламент (ЕО) № 318/2007 следва да бъде съответно изменен.
(8)
Регламент (ЕО) № 318/2007 следва да бъде съответно изменен.
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 318/2007 се изменя, както следва:
1.
В член 4 встъпителното изречение се заменя със следния текст:
„Одобрените развъдни стопанства отговарят на следните условия:“
2.
Член 5 се изменя, както следва:
а)
встъпителното изречение се заменя със следния текст:
„Вносът на птици е разрешен само ако птиците отговарят на следните условия:“
б)
след буква б) се добавя следната буква:
„ба)
птиците идват от одобрени развъдни стопанства, които отговарят на условията, определени в член 4;“
3.
Член 13 се заменя със следния текст:
„Член 13
Действия в случай на съмнение за болест в одобрено карантинно депо или център
1. Ако през карантинния период в одобрено карантинно депо възникне съмнение, че една или повече птици и/или птици от индикаторната група са заразени с инфлуенца по птиците или нюкасълска болест, се предприемат следните мерки:
а)
компетентният орган поставя одобреното карантинно депо под официален надзор;
б)
от птиците под съмнение и от птиците от индикаторната група се вземат проби за вирусологичното изследване, предвидено в точка 2 от приложение VI, и те се изследват по съответния начин;
в)
птици не постъпват във и не напускат одобреното карантинно депо, докато съмнението не бъде отхвърлено.
2. Ако съмнението за инфлуенца по птиците или нюкасълска болест в засегнатото одобрено карантинно депо, посочено в параграф 1, се потвърди, се предприемат следните мерки:
а)
всички птици и птиците от индикаторната група в одобреното карантинно депо се умъртвяват и унищожават;
б)
одобреното карантинно депо се почиства и дезинфекцира;
в)
птици не постъпват в одобреното карантинно депо до 21 дни след последното почистване и дезинфекциране.
3. Ако през карантинния период в одобрения карантинен център възникне съмнение, че една или повече птици и/или птици от индикаторната група в отделение на карантинния център са заразени с инфлуенца по птиците или нюкасълска болест, се предприемат следните мерки:
а)
компетентният орган поставя одобрения карантинен център под официален надзор;
б)
от птиците под съмнение и от птиците от индикаторната група се вземат проби за вирусологичното изследване, предвидено в точка 2 от приложение VI, и се изследват по съответния начин;
в)
птици не постъпват във и не напускат одобрения карантинен център, докато съмнението не бъде отхвърлено.
4. Ако съмнението за инфлуенца по птиците или нюкасълска болест в засегнатото отделение на одобрения карантинен център, посочено в параграф 3, се потвърди, се предприемат следните мерки:
а)
всички птици и птиците от индикаторната група в засегнатото отделение на одобрения карантинен център се умъртвяват и унищожават;
б)
засегнатото отделение се почиства и дезинфекцира;
в)
вземат се следните проби:
i)
там, където се използва индикаторна група птици: от индикаторните групи в другите карантинни отделения трябва да се вземат проби за серологичното изследване, предвидено в приложение VI, но не по-рано от 21 дни след последното почистване и дезинфекциране на засегнатото отделение; или
ii)
там, където не е използвана индикаторна група птици: в срок от 7 до 15 дни след последното почистване и дезинфекциране от птиците от другите карантинни отделения трябва да се вземат проби за вирусологичното изследване, предвидено в точка 2 от приложение VI;
г)
птиците не напускат одобрения карантинен център, докато не бъде потвърдено, че резултатите от пробите, предвидени в буква в), са отрицателни.
5. Държавите-членки уведомяват Комисията за всички мерки, предприети съгласно настоящия член.“
4.
В член 14, параграф 1 първата алинея се заменя със следния текст:
„1. Когато по време на карантината за една или повече птици и/или индикаторна група птици се установи, че са заразени с нископатогенна инфлуенца по птиците (НПИП) или нюкасълска болест, компетентният орган може, на базата на оценка на риска, да предостави дерогации от мерките, предвидени в член 13, параграф 2, буква а) и параграф 4, буква а), ако тези дерогации не влияят върху контрола над болестта („дерогация“).“
5.
Приложение V се заменя с текста в приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 октомври 2007 година.